CELEX: 52018PC0721
Language: sk
Date: 2018-10-31
Title: Návrh VYKONÁVACIE ROZHODNUTIE RADY, ktorým sa mení vykonávacie rozhodnutie (EÚ) 2015/2429, ktorým sa Lotyšsku povoľuje zaviesť osobitné opatrenie odchyľujúce sa od článku 26 ods. 1 písm. a) a článkov 168 a 168a smernice 2006/112/ES o spoločnom systéme dane z pridanej hodnoty

EURÓPSKA KOMISIA
            V Bruseli31. 10. 2018
            COM(2018) 721 final
            2018/0373(NLE)
            Návrh
            VYKONÁVACIE ROZHODNUTIE RADY,
            ktorým sa mení vykonávacie rozhodnutie (EÚ) 2015/2429, ktorým sa Lotyšsku povoľuje zaviesť osobitné opatrenie odchyľujúce sa od článku 26 ods. 1 písm. a) a článkov 168 a 168a smernice 2006/112/ES o spoločnom systéme dane z pridanej hodnoty
            
               
         
         
            
               DÔVODOVÁ SPRÁVA
            
            
               
                  Podľa článku 395 ods. 1 smernice 2006/112/ES z 28. novembra 2006 o spoločnom systéme dane z pridanej hodnoty (ďalej len „smernica o DPH“) môže Rada jednomyseľne na návrh Komisie oprávniť ktorýkoľvek členský štát, aby uplatňoval osobitné opatrenia odchyľujúce sa od ustanovení uvedenej smernice s cieľom zjednodušiť postup pri výbere DPH alebo zabrániť určitým druhom daňových únikov alebo vyhýbaniu sa daňovým povinnostiam.
               
               
                  Listom, ktorý Komisia zaevidovala 20. júna 2018, Lotyšsko požiadalo o povolenie ďalej uplatňovať opatrenie odchyľujúce sa od všeobecných zásad upravujúcich právo na odpočet DPH na vstupe v súvislosti s určitými osobnými motorovými vozidlami. Spolu so žiadosťou o predĺženie platnosti Lotyšsko predložilo správu, ktorá obsahuje aj preskúmanie plánovaného percentuálneho podielu na obmedzenie práva na odpočet.
               
               
                  Komisia v súlade s článkom 395 ods. 2 smernice o DPH informovala o žiadosti Lotyšska ostatné členské štáty listami zo 7. septembra 2018. Listom z 10. septembra 2018 Komisia oznámila Lotyšsku, že má všetky informácie, ktoré považuje za potrebné na posúdenie žiadosti.
               
            
            
               1.KONTEXT NÁVRHU
            
            
               •Dôvody a ciele návrhu
            
            
               
                  V článku 168 smernice o DPH sa stanovuje, že zdaniteľná osoba má právo na odpočet DPH účtovanej pri nákupe tovaru a služieb na účely zdaniteľných transakcií. V článku 26 ods. 1 písm. a) tej istej smernice sa vyžaduje, aby sa použitie tovaru, ktorý je súčasťou majetku podniku, na súkromnú spotrebu považovalo za poskytovanie služieb za protihodnotu, ak je DPH za tento tovar odpočítateľná. Tento systém umožňuje vrátenie pôvodne odpočítanej DPH v súvislosti s používaním na súkromné účely.
               
               
                  Je zložité uplatňovať tento systém v prípade osobných motorových vozidiel, a to najmä preto, že je ťažké určiť predel medzi použitím na súkromné a použitím na podnikateľské účely. Ak sa vedú záznamy, ich vedenie a kontrola predstavujú pre podniky a správne orgány dodatočnú záťaž.
               
               
                  Vykonávacím rozhodnutím Rady 2013/191/EÚ
                     1
                   sa Lotyšsku povolilo obmedziť v súvislosti s určitými osobnými motorovými vozidlami právo na odpočítanie dane na 80 %. Lotyšsko usúdilo, že tento percentuálny podiel nezodpovedá skutočnému stavu a vykonávacím rozhodnutím Rady (EÚ) 2015/2429
                     2
                   sa Lotyšsku udelilo povolenie obmedziť právo na odpočítanie dane na 50 %. Platnosť tohto posledného rozhodnutia uplynie 31. decembra 2018 a Lotyšsko požiadalo o jej predĺženie na ďalšie obmedzené obdobie.
               
               
                  V súlade s článkom 6 ods. 2 vykonávacieho rozhodnutia (EÚ) 2015/2429 Lotyšsko predložilo správu, ktorá obsahuje aj preskúmanie percentuálneho podielu stanoveného na odpočítanie DPH.
               
               
                  Lotyšsko usudzuje, že uplatňované percentuálne obmedzenie je aj naďalej primerané. Počas obdobia uplatňovania osobitného opatrenia Lotyšsko v plnej miere využilo obmedzenie odpočtu a uznáva, že mu to umožňuje zmierniť administratívnu záťaž platcov DPH a daňovej správy v prípadoch, keď sa osobné motorové vozidlo nepoužíva výlučne na podnikateľské účely.
               
               
                  Podmienky na uplatňovanie výnimky naďalej platia. Opatrenie sa teda uplatňuje na všetky osobné motorové vozidlá s maximálne ôsmimi sedadlami okrem sedadla pre vodiča, ktoré nepresahujú určitú hmotnosť a nepoužívajú sa výlučne na podnikateľské účely. Osobné motorové vozidlá, ktoré sa používajú na určité osobitné činnosti, sú z obmedzenia práva na odpočet vylúčené a malo by sa k nim pristupovať podľa obvyklých pravidiel: vozidlá zakúpené na účely opätovného predaja, prenájmu alebo lízingu; vozidlá používané na prepravu cestujúcich (napríklad taxislužby) alebo tovaru; vozidlá používané na cvičné jazdy v autoškolách; vozidlá používané pri poskytovaní bezpečnostných alebo pohotovostných služieb; vozidlá používané ako predvádzacie modely pri predaji vozidiel.
               
               
                  Vzhľadom na priaznivý dosah osobitného opatrenia na administratívnu záťaž daňovníkov a daňových orgánov sa navrhuje, aby sa odchyľujúce sa opatrenie udelilo na ďalšie obmedzené obdobie do 31. decembra 2021. Prípadnú žiadosť o predĺženie platnosti by mala sprevádzať správa zahŕňajúca preskúmanie uplatňovaného percentuálneho podielu, ktorá by sa mala zaslať Komisii do 31. marca 2021.
               
            
            
               •Súlad s existujúcimi ustanoveniami v tejto oblasti politiky
            
            
               Podobné výnimky v súvislosti s právom na odpočet boli udelené iným členským štátom.
            
            
               V článku 176 smernice o DPH sa stanovuje, že Rada určuje, pri ktorých výdavkoch nevzniká právo na odpočet DPH. Dovtedy Rada dáva členským štátom právo zachovať výnimky, ktoré sa uplatňovali 1. januára 1979. Existuje preto celý rad ustanovení o zachovaní status quo, ktorými sa obmedzuje právo na odpočet DPH v súvislosti s osobnými motorovými vozidlami.
            
            
               
                  Bez ohľadu na predchádzajúce iniciatívy zamerané na stanovenie pravidiel týkajúcich sa kategórií výdavkov, na ktoré sa obmedzenie práva na odpočet
                     3
                   môže vzťahovať, je uplatňovanie takejto odchýlky až do harmonizácie týchto pravidiel na úrovni EÚ primerané.
               
            
            
               2.PRÁVNY ZÁKLAD, SUBSIDIARITA A PROPORCIONALITA
            
            
               •Právny základ
            
         
         
            
               Článok 395 smernice o DPH.
            
            
               •Subsidiarita (v prípade inej ako výlučnej právomoci)
            
            
               
                  Vzhľadom na ustanovenie smernice o DPH, z ktorého návrh vychádza, sa zásada subsidiarity neuplatňuje.
               
            
            
               •Proporcionalita
            
            
               
                  Návrh je v súlade so zásadou proporcionality z týchto dôvodov.
               
               
                  Toto rozhodnutie sa týka povolenia udeleného členskému štátu na základe jeho vlastnej žiadosti a nezakladá sa ním žiadna povinnosť.
               
               
                  Vzhľadom na obmedzený rozsah pôsobnosti výnimky je osobitné opatrenie úmerné sledovanému cieľu, a to bojovať proti daňovým únikom a zjednodušiť výber DPH.
               
            
            
               •Výber nástroja
            
            
               
                  Podľa článku 395 smernice o DPH je výnimka zo spoločných pravidiel o DPH možná iba na základe povolenia Rady konajúcej jednomyseľne na návrh Komisie. Okrem toho je rozhodnutie Rady najvhodnejším nástrojom, pretože môže byť určené jednotlivým členským štátom.
               
            
            
               3.VÝSLEDKY HODNOTENÍ EX POST, KONZULTÁCIÍ SO ZAINTERESOVANÝMI STRANAMI A POSÚDENÍ VPLYVU
            
            
               •Konzultácie so zainteresovanými stranami
            
            
               
                  Tento návrh vychádza zo žiadosti, ktorú predložilo Lotyšsko, a týka sa iba tohto členského štátu.
               
            
            
               •Získavanie a využívanie expertízy
            
            
               
                  Externá expertíza nebola potrebná.
               
            
            
               •Posúdenie vplyvu
            
            
               
                  Cieľom návrhu je zjednodušiť postup pri výbere dane a zabrániť daňovým únikom súvisiacim s DPH, a preto má potenciálne priaznivý dosah na podniky aj správne orgány. Lotyšsko toto riešenie označilo za vhodné opatrenie, pričom je porovnateľné s inými bývalými a súčasnými výnimkami.
               
            
            
               4.VPLYV NA ROZPOČET
            
            
               
                  Návrh nebude mať žiadny negatívny vplyv na rozpočet EÚ.
               
            
            
               5.ĎALŠIE PRVKY
            
            
               
                  Návrh obsahuje doložku o ukončení platnosti – automaticky určenú lehotu stanovenú na 31. decembra 2021.
               
            
         
         
            
               
                  Ak by Lotyšsko uvažovalo o ďalšom predĺžení platnosti tohto odchyľujúceho sa opatrenia na obdobie po roku 2021, Komisii by sa najneskôr 31. marca 2021 mala súčasne so žiadosťou o predĺženie platnosti predložiť správa zahŕňajúca preskúmanie percentuálneho obmedzenia.
               
            
            
               2018/0373 (NLE)
            
            
               Návrh
            
            
               VYKONÁVACIE ROZHODNUTIE RADY,
            
            
               ktorým sa mení vykonávacie rozhodnutie (EÚ) 2015/2429, ktorým sa Lotyšsku povoľuje zaviesť osobitné opatrenie odchyľujúce sa od článku 26 ods. 1 písm. a) a článkov 168 a 168a smernice 2006/112/ES o spoločnom systéme dane z pridanej hodnoty
            
            
               RADA EURÓPSKEJ ÚNIE,
            
            
               so zreteľom na Zmluvu o fungovaní Európskej únie,
            
            
               so zreteľom na smernicu Rady 2006/112/ES z 28. novembra 2006 o spoločnom systéme dane z pridanej hodnoty
                  4
               , a najmä na jej článok 395 ods. 1,
            
            
               so zreteľom na návrh Európskej komisie,
            
            
               keďže:
            
            
               (1)Vykonávacím rozhodnutím Rady (EÚ) 2015/2429
                  5
                sa Lotyšsku povolilo, aby obmedzilo na 50 % právo na odpočítanie DPH zaplatenej pri nákupe, lízingu, nadobudnutí v rámci Spoločenstva a dovoze osobných motorových vozidiel s maximálnou povolenou hmotnosťou nepresahujúcou 3500 kilogramov a s najviac ôsmimi sedadlami okrem sedadla vodiča, ako aj výdavky spojené s údržbou, opravou a pohonnými látkami pre takéto osobné motorové vozidlá do 31. decembra 2018.
            
            
               (2)Listom, ktorý Komisia zaevidovala 20. júna 2018, Lotyšsko požiadalo o povolenie ďalej uplatňovať osobitné opatrenie odchyľujúce sa od článku 26 ods. 1 písm. a) a článkov 168 a 168a smernice 2006/112/ES s cieľom obmedziť právo na odpočítanie v súvislosti s výdavkami týkajúcimi sa určitých osobných motorových vozidiel, ktoré sa nepoužívajú výlučne na podnikateľské účely.
            
            
               (3)Komisia listom zo 7. septembra 2018 postúpila žiadosť Lotyšska ostatným členským štátom. Listom z 10. septembra 2018 Komisia oznámila Lotyšsku, že má všetky informácie, ktoré pokladá za potrebné na posúdenie žiadosti.
            
            
               (4)V súlade s článkom 6 ods. 2 vykonávacieho rozhodnutia (EÚ) 2015/2429 Lotyšsko predložilo správu, ktorá obsahuje aj preskúmanie percentuálneho podielu stanoveného na odpočítanie DPH. Na základe momentálne dostupných informácií Lotyšsko tvrdí, že obmedzenie na 50 % je naďalej opodstatnené a primerané.
            
            
               (5)Predĺženie platnosti tohto odchyľujúceho sa opatrenia by malo byť časovo obmedzené, aby bolo možné vyhodnotiť jeho účinnosť, ako aj primeranosť percentuálneho podielu. Vzhľadom na priaznivý dosah odchyľujúceho sa opatrenia na administratívnu záťaž daňovníkov a daňových orgánov by sa preto Lotyšsku malo povoliť, aby do 31. decembra 2021 naďalej uplatňovalo opatrenia počas obmedzeného obdobia.
            
            
               (6)Ak bude Lotyšsko považovať ďalšie predĺženie platnosti odchyľujúceho sa opatrenia na obdobie po roku 2021 za potrebné, malo by Komisii do 31. marca 2021 predložiť spolu so žiadosťou o predĺženie správu, ktorej súčasťou bude preskúmanie percentuálneho podielu.
            
            
               (7)Odchýlka bude mať len zanedbateľný účinok na celkovú výšku príjmov z dane vybranej na stupni konečnej spotreby a nebude mať žiadny nepriaznivý vplyv na vlastné zdroje Únie pochádzajúce z DPH.
            
            
               (8)Vykonávacie rozhodnutie Rady (EÚ) 2015/2429 by sa preto malo zodpovedajúcim spôsobom zmeniť,
            
            
               PRIJALA TOTO ROZHODNUTIE:
            
            
               Článok 1
            
         
         
            
               Článok 6 vykonávacieho rozhodnutia Rady (EÚ) 2015/2429 sa nahrádza takto:
            
            
               „Článok 6
            
            
               1. Toto rozhodnutie sa uplatňuje od 1. januára 2016 do 31. decembra 2021.
            
            
               2. Prípadná žiadosť o predĺženie platnosti povolenia stanoveného v tomto rozhodnutí sa Komisii predloží do 31. marca 2021 a pripojí sa k nej správa zahŕňajúca preskúmanie percentuálneho podielu stanoveného v článku 1.“
            
            
               Článok 2
            
            
               Toto rozhodnutie sa uplatňuje od 1. januára 2019.
            
            
               Článok 3
            
            
               Toto rozhodnutie je určené Lotyšskej republike.
            
            
               V Bruseli
            
            
               
                     Za Radu
               
               
                     predseda
               
            
         
         
            
                  
                     (1)
                  
                        Vykonávacie rozhodnutie Rady 2013/191/EÚ z 22. apríla 2013, ktorým sa Lotyšsku povoľuje zaviesť osobitné opatrenie odchyľujúce sa od článku 26 ods. 1 písm. a) a článkov 168 a 168a smernice 2006/112/ES o spoločnom systéme dane z pridanej hodnoty, Ú. v. EÚ L 113, 25.4.2013, s. 11–12. 
               
               
                  
                     (2)
                  
                        Vykonávacie rozhodnutie Rady (EÚ) 2015/2429 z 10. decembra 2015, ktorým sa Lotyšsku povoľuje zaviesť osobitné opatrenie odchyľujúce sa od článku 26 ods. 1 písm. a) a článkov 168 a 168a smernice 2006/112/ES o spoločnom systéme dane z pridanej hodnoty, Ú. v. EÚ L 334, 22.12.2015, s. 15–17. 
               
               
                  
                     (3)
                  
                        KOM(2004) 728 v konečnom znení – návrh smernice Rady, ktorou sa mení smernica 77/388/EHS s cieľom zjednodušiť povinnosti spojené s daňou z pridanej hodnoty (Ú. v. EÚ C 24, 29.1.2005, s. 10), stiahnutý 21. mája 2014
                  
                  (Ú. v. EÚ C 153, 21.5.2014, s. 3). 
               
               
                  
                     (4)
                  
                        Ú. v. EÚ L 347, 11.12.2006, s. 1. 
               
               
                  
                     (5)
                  
                        Vykonávacie rozhodnutie Rady (EÚ) 2015/2429 z 10. decembra 2015, ktorým sa Lotyšsku povoľuje zaviesť osobitné opatrenie odchyľujúce sa od článku 26 ods. 1 písm. a) a článkov 168 a 168a smernice 2006/112/ES o spoločnom systéme dane z pridanej hodnoty, Ú. v. EÚ L 334, 22.12.2015, s. 15–17.